Gaga "A muzsika hangja" előtt tisztelegve lépett fel a 87. Oscar-gálán 2015 februárjában. A "Billboard" magazin az énekesnő egyik legjobb fellépésének nevezte meg, amelyről percenként több mint 214 ezer interakció született világszerte a Facebook közösségi portálon. 2015-ben Gaga kiadta a "Till It Happens to You" című dalt, melyet elő is adott a 2015-ös "Billboard" Women in Music elnevezésű eseményen, illetve a 2015-ös Producers Guild of America éves díjkiosztóján, valamint a 88. Oscar-gálán. 2016-ban elénekelte az amerikai himnuszt a Super Bowl 50-n. A februárban megtartott 58. Grammy-gálán Gaga az Intellel és Nile Rodgersszel együttműködve David Bowie előtt tisztelgett előadásával. 2016 novemberében "Million Reasons" című dalával Gaga fellépett az American Music Awards díjkiosztó gálán. 2017. február 5-én Gaga a Super Bowl LI félidei showjának fellépője volt, amelyről később összesen 5,1 millió tweet született, így a műsor történetében a legtöbbet kibeszélt előadó volt. Ötödik, "Joanne" című stúdióalbumának népszerűsítésére Gaga 2017 augusztusában útjának indította a Joanne World Tour turnét.